title: Az Európai Parlament Elnökségének határozata 2009. november 11-i és 23-i , 2009. december 14-i , 2010. április 19-i és 2010. július 5-i az Európai Parlament tagjainak statútumára vonatkozó végrehajtási intézkedések módosításáról

text:
               6.7.2010

               HU

               Az Európai Unió Hivatalos Lapja

               C 180/1

         AZ EURÓPAI PARLAMENT ELNÖKSÉGÉNEK HATÁROZATA
   2009. november 11-i és 23-i, 2009. december 14-i, 2010. április 19-i és 2010. július 5-i
   az Európai Parlament tagjainak statútumára vonatkozó végrehajtási intézkedések módosításáról
   2010/C 180/01
   AZ EURÓPAI PARLAMENT ELNÖKSÉGE,
   tekintettel az Európai Unió működéséről szóló szerződésre és különösen annak 223. cikke (2) bekezdésére,
   tekintettel az európai parlamenti képviselők statútumára (1) (a továbbiakban: ),
   tekintettel az Európai Parlament eljárási szabályzatának 8. cikkére, valamint 23. cikkének (2) bekezdésére,
   mivel

               (1)

               Az Európai Parlament tagjainak statútumára vonatkozó végrehajtási intézkedések (2) (a továbbiakban: végrehajtási intézkedések) végrehajtása számos gyakorlati nehézséget vetett fel. A képviselői feladatok megfelelő ellátásának biztosítása érdekében szükség van a végrehajtási intézkedések módosítására.

               (2)

               Súlyos betegség esetén valamennyi képviselőnek jogosultságot kell biztosítani a betegséggel összefüggő költségek teljes mértékű visszatérítésére, és családtagjaiknak is – betegségük időpontjától függetlenül – azonos egészségügyi költségtérítésben kell részesülniük. Ezért helyénvaló lenne a képviselők egészségbiztosításával kapcsolatos vonatkozó módosított rendelkezéseket 2009. július 14-től kezdődően alkalmazni.

               (3)

               Az előző parlamenti ciklusokban a képviselők jogosultak voltak egyéb útiköltségek megtérítésére akkor is, ha olyan héten utaztak a Parlament egyik munkahelyére vagy munkahelyéről, amikor a Parlament nem folytatott semmilyen hivatalos tevékenységet. Mivel a képviselőknél esetenként előfordulhat, hogy ezeken a heteken is jelen kell lenniük a Parlamentben – ilyen volt például a bizottsági biztosjelöltek meghallgatása előtti időszak –, ezt a gyakorlatot érdemes lenne 2010. január 1-jei hatállyal folytatni.

               (4)

               Az utazással kapcsolatos különböző rendelkezések azon éves összegekre vonatkoznak, amelyekből a képviselők költségeik megtérítését kérhetik. Mivel nem lenne helyénvaló, ha a képviselők csupán utazásuk időpontja alapján eltérő bánásmódban részesülnének, az ilyen rendelkezéseknek az Elnökség által 2010 során elfogadott módosításait 2010. január 1-től kell alkalmazni. Ez vonatkozik a napidíjra való jogosultság azon képviselők tekintetében történő korlátozására is, akik a külső parlamenti tevékenységek számára fenntartott héten vannak jelen a Parlamentben.

               (5)

               A megemelt parlamenti asszisztensi juttatás figyelembe veszi mind az Európai Unió tisztviselői és egyéb alkalmazottai javadalmazásának 2009. július 1-jétől hatályos kiigazítását, amelyet az 1296/2009/EU, Euratom rendelet (3) állapított meg, mind az Európai Unió 2010-es pénzügyi évre vonatkozó költségvetésének 1/2010. sz. költségvetés-módosításában foglalt növekedést. Figyelembe véve, hogy a költségvetés-módosításban szereplő növekedés azonnali hatályú kell, hogy legyen, a parlamenti asszisztensi juttatás új összegét 2010. május 1-jétől kell alkalmazni.

               (6)

               Az Elnökség 2009. november 11-i ülésén úgy határozott, hogy a rendelkezésre álló összegek kezelésének megkönnyítésére a képviselők parlamenti asszisztensi juttatásuk egy részét – a juttatás legfeljebb egyhavi összege erejéig – átvihetik a következő pénzügyi évre. Helyénvaló lenne, ha e változás 2009. július 14-től lenne hatályos.

               (7)

               A képviselők egyik legfőbb problémáját a végrehajtási intézkedések néhány rendelkezéséből eredő adminisztratív teher jelentette, különösen a képviselők személyzetével kötött egyes szerződések esetén benyújtandó dokumentumok tekintetében. E teher azonnali csökkentése érdekében a vonatkozó módosításokat 2009. július 14-től kell alkalmazni. Az Elnökség 2009. november 23-i ülésén úgy határozott, hogy a Parlament által munkaszerződés keretében kifizetett előlegek havi legfeljebb 100 EUR értékhatárig felhasználhatók a helyi asszisztensek rövid utazásai során felmerülő költségek fedezésére. Mivel erre a változtatásra szintén a képviselők adminisztratív terheinek csökkentése miatt került sor, ezt 2010. január 1-jétől kell alkalmazni.

               (8)

               A képviselők általában nem kérhetnek térítést olyan szerződések finanszírozására, amelyek lehetővé teszik a képviselők családtagjainak alkalmazását vagy azok szolgáltatásának igénybevételét. Azonban a 2008. július 1-jén képviselői asszisztensként dolgozó családtagok – akiknek a szerződését ezen időpontig az illetékes szolgálat nyilvántartásba vette – ebben a minőségükben további egy parlamenti ciklusban folytathatják munkájukat. A nyilvántartásba vételre vonatkozó követelmény gyakorlatilag a hosszú távú munkaszerződések kizárására szolgált. Ezt a követelményt az összes, társadalombiztosítási járulék fizetését biztosító, 2008. július 1-jén hatályos munkaszerződés azonos kezelése érdekében el kell törölni. Mivel a vonatkozó módosítás a végrehajtási intézkedések hatálybalépését megelőző munkaviszonyokkal függ össze, azt 2009. július 14-től kell alkalmazni,

         ELFOGADTA EZT A HATÁROZATOT:
   1. cikk
   A végrehajtási intézkedések a következőképpen módosulnak:

               1.

               A 3. cikk a következőképpen módosul:

                           a)

                           Az (1) és a (2) bekezdés helyébe a következő szöveg lép:
                           „(1)   A statútum 18. cikke értelmében és a Közösségek intézményei közötti közös megállapodás útján elfogadott szabályok (4), valamint azok általános végrehajtási rendelkezései (5) megfelelő alkalmazásában az alábbi személyeknek van joguk a betegséggel, a terhességgel vagy a gyermekszületéssel összefüggő költségek kétharmadának visszatérítéséhez:

                                       a)

                                       a statútum 13. cikke alapján átmeneti ellátásra vagy a statútum 14. és 15. cikke értelmében nyugdíjra jogosult képviselők és volt képviselők a saját költségeik, illetve házastársuk vagy a velük házastársi kötelékben vagy azon kívüli állandó élettársi viszonyban élő, az 58. cikk (2) bekezdésében meghatározott személyek és az eltartott, az 58. cikk (3) bekezdésében meghatározott, 21. életévüket – illetve nappali tagozatos iskolai vagy szakmai képzésük esetén 25. életévüket – nem betöltött gyermekeik költségei után, amennyiben ezen házastársak, állandó élettársak és eltartott gyermekek semmilyen más jogi rendelkezés vagy szabályok alapján nem jogosultak a képviselőkével vagy volt képviselőkével azonos szintű és jellegű ellátásokra;

                                       b)

                                       a statútum 17. cikke értelmében túlélő hozzátartozói nyugdíjra jogosult személyek.

                                 Az a) és b) pontokban említett személyek a fent említett szabályok 19. cikkének (1) bekezdése szerint élhetnek a szabad orvos- és kórházválasztás jogával.
                           (2)   Az (1) bekezdésben említett visszatérítéseket a Parlament költségvetése fedezi. Az Európai Közösségek tisztviselőinek személyzeti szabályzatáról és egyéb alkalmazottainak alkalmazási feltételeiről szóló, 1968. február 29-i 259/68/EGK, Euratom, ESZAK tanácsi rendelet (6) 72. cikkének (3) és (4) bekezdése, valamint 20. cikkének (6) bekezdése alkalmazandó.

                           b)

                           A szöveg a következő bekezdésekkel egészül ki:
                           „(4)   A statútum 13. cikke alapján átmeneti ellátásban vagy a statútum 14. és 15. cikke értelmében nyugdíjban részesülő képviselők és volt képviselők lemondhatnak az orvosi költségeik megtérítésére vonatkozó, az (1) bekezdés szerint őket megillető jogosultságról. Ez esetben jogosultak a befizetett betegségbiztosítási járulék kétharmadának megtérítésére, feltéve, hogy e térítés havi mértéke nem haladja meg a 400 eurót.
                           (5)   Azok a képviselők vagy volt képviselők, akik úgy döntenek, hogy a (4) bekezdésnek megfelelően lemondanak orvosi költségtérítési jogosultságukról, e döntésüket később visszavonhatják.
                           (6)   A (4) bekezdésben meghatározott összeget az Elnökség évente kiigazíthatja, a személyenkénti átlagos költségtérítés tekintetében az Európai Közösségek tisztviselőire vonatkozó közös betegbiztosítási rendszerben végrehajtott éves emelés erejéig.
                           (7)   E cikk hatálya azokra a korábbi képviselőkre is kiterjed, akik a 45. cikkben meghatározott átmeneti ellátásban részesülnek a megbízatásuk megszűnése utáni első naptól az átmeneti ellátáshoz való jogosultságuk napjáig tartó időszakban.
                           (8)   E cikk hatálya azokra a korábbi képviselőkre is kiterjed, akik a 49. cikkben meghatározott öregségi nyugdíjban részesülnek a megbízatásuk megszűnése utáni első naptól a nyugdíjjogosultságuk első napjáig tartó időszakban, feltéve, hogy a 49. cikk (1) bekezdésében meghatározott feltételek megbízatásuk megszűnése előtt fennálltak.”

               2.

               A 10. cikk az alábbi bekezdéssel egészül ki:
               „(2a)   Szokásos útiköltségnek tekintendők továbbá a Tanács üléseire utazó bizottsági vagy albizottsági elnökök utazási költségei.”.

               3.

               A 13. cikkben a (2) és (3) bekezdés helyébe a következő szöveg lép:
               „(2)   Az (1) bekezdéstől eltérően személygépkocsival történő utazás esetén a képviselőnek olyan nyilatkozatot kell benyújtania, amelyen szerepel az utazáshoz használt személygépkocsi forgalmi rendszáma, valamint a megválasztása szerinti tagállamban személygépkocsival történő utazás esetén a megtett távolság és az indulás és az érkezés helyszíne, vagy minden egyéb személygépkocsival történő utazás esetén, a kilométer-számlálón induláskor és érkezéskor szereplő érték. Amennyiben az út meghaladja a 800 km-t, ezen nyilatkozathoz olyan igazoló dokumentumokat kell csatolni, amelyek lehetővé teszik az utazás napjának megállapítását (például az induláskor vagy az utazás alatt történő üzemanyag-vásárláskor kapott nyugtát, az autópályadíj fizetésekor kapott nyugtát vagy az autókölcsönzésről szóló szerződést vagy számlát stb.).
               A Brüsszel és Strasbourg közötti utazások esetében mindig le kell adni azokat az igazoló dokumentumokat, amelyek lehetővé teszik az utazás időpontjának megállapítását.
               (3)   A bérletek vagy csökkentett viteldíjjal való utazásra jogosító igazolványok költségeit előleg formájában lehet visszatéríteni. Az előleg rendezésére a bérlet vagy igazolvány érvényességének lejártakor kerül sor.”.

               4.

               A 14. cikk a következőképpen módosul:

                           a)

                           Az a) és b) pont helyébe a következő pontok lépnek:

                                       „a)

                                       a 10. cikk (1) bekezdésének b) pontjában szereplő esetekben a meghívó vagy azon esemény programja, amelyen a képviselő részt vett és/vagy olyan egyéb igazoló dokumentumok, amelyek bizonyítják, hogy az utazás kizárólag a képviselő mandátumához kapcsolódóan történt, vagy a 22. cikk (2a) bekezdésében említett esetben a képviselő nyilatkozata arról, hogy az utazás a mandátumához kapcsolódóan történt;

                                       b)

                                       a 10. cikk (1) bekezdésének c) pontjában szereplő esetekben a képviselő által tett nyilatkozat, amelyben szerepel a képviselő mandátumához kapcsolódóan tett utazás célja;”;

                           b)

                           A szöveg a következő ponttal egészül ki:

                                       „d)

                                       a 10. cikk (2a) bekezdésében szereplő esetekben a Tanács meghívója.”.

               5.

               A 15. cikk helyébe a következő szöveg lép:
               „15. cikk
               A térítés összege
               Az útiköltség-térítés a ténylegesen felmerült költségek alapján történik, amelynek felső határa:

                           a)

                           légi járművön való utazás esetén a „business” osztályú jegy teljes ára;

                           b)

                           vasúton vagy hajóval történő utazás esetén az első osztályú jegy ára;

                           c)

                           személygépkocsival történő utazás esetén 0,49 EUR/km, valamint adott esetben a kompátkelés vagy hasonló szállítás költségei.”.

               6.

               A 17. cikk (4)–(7) bekezdése helyébe a következő szöveg lép:
               „(4)   Mikor a képviselő megbízatása megkezdődik vagy megváltoztatja lakóhelyét, tájékoztatást kell kapnia arról a repülőtérről, vasútállomásról és a legközvetlenebb, ti. a legrövidebb útvonalakról, amelyeket ezen alkalmazási szabályok alkalmazásában használni fognak.
               (5)   A képviselő írásban bármikor benyújthat az illetékes szolgálatnak egy olyan másik útvonalra vonatkozó, indokolással ellátott javaslatot, amely jelentős időnyereséget jelent vagy lényegesen kényelmesebb, anélkül, hogy az út költsége 20 %-nál többel növekedne. Amennyiben ezt az útvonalat elfogadják, az a (3) bekezdés szerint meghatározott legrövidebb útvonal helyébe lép.
               Amennyiben az útvonalat nem fogadják el, vagy a képviselő által javasolt útvonal az utazás költségeit több mint 20 %-kal megnöveli, az ügyet a főtitkár elé kell utalni, aki a döntéshozatal előtt konzultálhat a quaestorokkal.
               (6)   Az utazás megszakítása esetén az útiköltségeket az utolsó indulási állomástól számítva kell megtéríteni. Az utazás megszakításának tekintendő a képviselő a Parlament egyik munkahelyére, illetve valamely hivatalos ülés helyszínére irányuló utazásának, vagy az onnan való visszautazásának bármely, egy éjszakánál hosszabb megszakítása (a szombat, a vasárnap és a munkaszüneti napok kivételével).
               (7)   Ha az indulási állomás vagy a célállomás nem a képviselő lakóhelye vagy a megválasztása szerinti tagállam fővárosa, az útiköltséget legfeljebb azon mértékben kell megtéríteni, mintha a képviselő a legközvetlenebb, azaz. a legrövidebb útvonalon saját lakóhelyéről vagy lakóhelyére utazna.
               (8)   A két munkahely és/vagy üléshelyszín közötti utazás vonatkozásában a (3) és (7) bekezdés értelemszerűen alkalmazandó.
               (9)   Az ezen alkalmazási szabályok alkalmazásában megállapított díjszabást félévente, májusban és novemberben frissíteni kell.”.

               7.

               A 19. cikk a következőképpen módosul:

                           a)

                           Az (1) bekezdés helyébe a következő szöveg lép:
                           „1.   Az Európai Unión belüli utazásokhoz kapcsolódóan a képviselők távolsági és útidőpótlékra jogosultak, amelynek célja az utazásukkal kapcsolatosan felmerülő valamennyi költség fedezése. Ez a jog csak a 18. cikk (1) bekezdése értelmében vett fő utazásra vonatkozik.”.

                           b)

                           Az (2) bekezdést el kell hagyni;

                           c)

                           A (3)–(5) bekezdés helyébe a következő szöveg lép:
                           „(3)   A 10. cikk (1) bekezdésének b) és c) pontjában említett utazásokra, illetve a 18. cikk (4) bekezdésében említett esetekre semmilyen távolsági vagy útidőpótlék nem jár. Az utazásnak a 17. cikk (6) bekezdésében említett vagy bármely egyéb megszakítása nem jogosít fel semmilyen további távolsági vagy útidőpótlékra.
                           (4)   A távolsági és útidőpótlékok összegét:

                                       a)

                                       a Parlament munkahelyeire irányuló utazások esetében a képviselő megbízatásának kezdetétől és annak időtartamára kell megállapítani, és csak a lakcím megváltozása esetén lehet felülvizsgálni, függetlenül a ténylegesen igénybe vett útvonal bármely módosulásától;

                                       b)

                                       a 10. cikk (1) bekezdésének a) pontja, (2) és (2a) bekezdése szerinti egyéb üléshelyszínekre irányuló utazásoknál minden utazás esetében egyedileg kell megállapítani.

                                 (5)   Ha a képviselő utazással kapcsolatos további költségei meghaladják a távolsági pótlék összegét, az igazoló dokumentumok bemutatásával kérheti a különbözet megtérítését.”.

               8.

               A 20. cikk (2) bekezdése helyébe a következő szöveg lép:
               „(2)   Az összegeket a képviselő lakóhelyének városközpontja és az üléshelyszín érkezési infrastruktúrája közti legrövidebb oda- és visszaút alapján kell kiszámítani.
               Amennyiben a vasúton történő utazás költségeinek számítási alapja ismeretlen vagy nehezen megállapítható, a személygépkocsival történő utazás költségeire vonatkozó számítási alap használandó.”;

               9.

               A 21. cikk (1) bekezdése d) pontjának helyébe a következő szöveg lép:

                           „d)

                           több mint 6 órás összidőtartamú utazás esetén, kellőképpen megalapozott indokból elkerülhetetlen éjszakai megállással: a 24. cikkben meghatározott pótlék teljes összege, az igazoló dokumentumok bemutatása mellett.”.

               10.

               A 22. cikk a következőképpen módosul:

                           a)

                           Az (2) bekezdés helyébe a következő szöveg lép:
                           „(2)   Ennek keretében a képviselő az eredeti számlák bemutatásával kérheti a hivatalos tevékenységek időtartama alatt felmerült taxiviteldíjak, gépkocsi-bérleti díjak, szállodai költségek és más kapcsolódó költségek megtérítését is. A költségtérítéshez való jog a hivatalos tevékenységek kezdete előtti és a végét követő napon felmerült költségekre is kiterjed.”.

                           b)

                           A szöveg a következő bekezdésekkel egészül ki:
                           „(2a)   Amennyiben a képviselő azon a héten utazik a Parlament egyik munkahelyére, amikor az Európai Parlament nem folytat semmilyen hivatalos tevékenységet, az egyéb útiköltségek megtérítése a repülőtér vagy vasútállomás és a városközpont közötti oda és vissza történő utazás során felmerülő taxiviteldíjakra, illetve a szállodai költségekre korlátozódik.
                           (2b)   A valamely képviselő vagy az Európai Parlament valamely képviselőcsoportja meghívására, rendezvényen való részvétel céljából tett utazás költségeinek visszatérítésére irányuló igényléseket is olyan egyéb igazoló dokumentumokkal kell alátámasztani, amelyek bizonyítják, hogy az utazás kizárólag a képviselő megbízatásához kötődött.
                           (2c)   A képviselők kombinálhatják a szokásos utazást az egyéb utazásokkal.
                           Amennyiben a kombinált utazásra az Európai Unión belül kerül sor, az utazásnak azon részére, amelyik a Parlament egyik munkahelyéről vagy valamely hivatalos üléshelyszínről indul ki vagy ott ér véget, a 10. cikk (1) bekezdésének a) pontja szerinti költségtérítés vonatkozik.
                           Amennyiben a kombinált utazás egy részére az Európai Unión kívül kerül sor, az abból eredő többletköltséget, hogy a képviselő az egyéb utazás következtében nem a legközvetlenebb útvonalat vette igénybe, az (1) bekezdés értelmében a képviselő kiegészítő útiköltség-térítésére kell terhelni.”.

               11.

               A 23. cikk jelenlegi bekezdésének számozása (1)-re változik, és a cikk akövetkező bekezdésekkel egészül ki:
               „(2)   A városi környezetben, tömegközlekedési eszközök (beleértve a taxik) igénybevétele során felmerülő utazási költségek visszatérítése az igénybe vett közlekedési eszközökre vonatkozó, szokásos igazoló dokumentumok alapján történik. A visszatérített összeget el kell osztani a személygépkocsival történő utazás kilométerenkénti árával, és az így kapott eredményt le kell vonni az (1) bekezdés b) pontjában említett kilométerek számából.
               (3)   Amennyiben valamely képviselő, akinek a 17. cikk (2) bekezdése szerinti lakóhelye a megválasztása szerinti országtól eltérő tagállamban van, a lakóhelye és a megválasztása szerinti tagállam között utazik megbízatásának ellátásához kapcsolódóan, ezen utazásokat az (1) bekezdés a) és b) pontjának alkalmazásában a megválasztás szerinti tagállamon belüli utazásoknak kell tekinteni.”.

               12.

               A 24. cikk (1) bekezdése a következő albekezdéssel egészül ki:
               „A külső parlamenti tevékenységek számára fenntartott heteken a képviselők legfeljebb három napon át napidíjra jogosultak, kivéve, ha a napidíj az a) és b) pontok szerint fizetendő, és kivéve, ha az Elnökség 2009. október 19-i határozatában szereplő különleges körülmények állnak fenn.”.

               13.

               A 33. cikk a következőképpen módosul:

                           a)

                           A (4) bekezdés helyébe a következő szöveg lép:
                           „(4)   A 34. cikk szerinti munkatársakra vonatkozó havi költségtérítés legmagasabb összege 17 864 EUR. Ez az összeg 2010. május 1-jei hatállyal 19 364 euróra módosul.”.

                           b)

                           A szöveg a következő bekezdéssel egészül ki:
                           „(6)   A (4) bekezdésben előírt havi költségtérítésnek a pénzügyi év végéig fel nem használt, felhalmozódott részét az említett bekezdésben szereplő havi összeg erejéig át kell vinni a következő pénzügyi évre.”.

               14.

               A 36. cikkben a (6) bekezdés helyébe a következő szöveg lép:
               „(6)   Munkaszerződés esetén, amennyiben a körülmények ezt szükségessé teszik, a Parlament a képviselő kérésére a (4) és (5) bekezdésben említett kifizetések tekintetében előleget fizethet ki.
               Az előlegek a helyi asszisztensek rövid utazásai során felmerülő költségek fedezésére is felhasználhatók. Ez esetben átalány formájában fizetendők, amelynek összege asszisztensenként és havonta nem haladhatja meg a 100 eurót. Amennyiben a felmerült költségek meghaladják ezt az értéket, a kifizetőnek negyedévente be kell nyújtania a felmerült költségeket igazoló dokumentumokat. Kivételes esetekben ezen igazoló dokumentumok egy nyilatkozattal helyettesíthetők.
               E kifizetések rendezése továbbra is a kifizetők teljes felelősségére, és ezen alkalmazási szabályoknak, valamint az alkalmazandó nemzeti jogszabályoknak megfelelően történik.”.

               15.

               A 41. cikk a következőképpen módosul:

                           a)

                           Az (1) és a (2) bekezdés helyébe a következő szöveg lép:
                           „(1)   A 34. cikk (1) bekezdésének b) pontja vagy a 34. cikk (5) bekezdése szerinti szolgáltatói szerződés esetén a képviselő vagy a nevében eljáró kifizetőhely a kifizetési kérelem benyújtásakor az alábbiakat bocsátja az illetékes szolgálat rendelkezésére:

                                       a)

                                       a képviselő és a szolgáltató között létrejött szolgáltatási szerződés másolatát, amely világosan meghatározza a szolgáltatás jellegét;

                                       b)

                                       a képviselő és az általa kiválasztott kifizetőhely között létrejött szerződés másolatát.

                                 (2)   A nyújtott szolgáltatásokhoz kapcsolódó költségeket akkor kell visszatéríteni, ha a képviselő olyan számlát vagy díjkimutatást nyújt be az illetékes szolgálatnak, amely részletesen ismerteti a szolgáltató által ténylegesen nyújtott szolgáltatásokat.
                           A szolgáltatónak nyilatkoznia kell arról, hogy a benyújtott számlák vagy díjkimutatások megfelelnek az alkalmazandó nemzeti jognak, különösen a rendszeresen végzett szolgáltatások héa-vonatkozásait illetően. Ha a szolgáltatások mentesek a héa-fizetés alól, a szolgáltató megjelöli a mentesség jogalapját, és igazolja, hogy eleget tett a nemzeti jog szerint őt terhelő valamennyi kötelezettségnek.
                           Az igénybe vett szolgáltatások költségeinek kifizetése éves szinten nem haladhatja meg a 33. cikk (4) bekezdésében előírt összeg 25 %-át. Az összeget összesítve és éves szinten lehet felhasználni.”;

                           b)

                           A (3) és (4) bekezdést el kell hagyni.

               16.

               A 42. cikk helyébe a következő szöveg lép:
               „42. cikk
               Rendkívüli költségek
               Abban az esetben, ha munkaszerződés keretében alkalmazott helyi asszisztens szülési szabadság vagy súlyos betegség miatt három hónapnál hosszabb ideig van távol, a távolléte harmadik hónapjától számítva a helyettesítéséből fakadó költségek azon része, amelyet az alkalmazandó nemzeti társadalombiztosítási rendszer értelmében az alkalmazott javára folyósított összegek nem fedeznek, a 33. cikk (4) bekezdésében meghatározott összegen felül visszatéríthetők. Az ilyen költségekre vonatkozó kifizetési kérelmet a képviselő ellenjegyzésével a kifizetőhely nyújtja be az illetékes szolgálatnak.”.

               17.

               A 44. cikk a következőképpen módosul:

                           a)

                           A cím helyébe a következő szöveg lép:
                           „A belső szolgáltatásokhoz való hozzáférés és dologi juttatások”

                           b)

                           Az (1) bekezdés helyébe a következő szöveg lép:
                           „(1)   A képviselők belső szolgáltatásokhoz való hozzáférése és a képviselőknek nyújtott dologi juttatások tekintetében az Elnökség az alábbiak vonatkozásában fogad el szabályokat:

                                       —

                                       a szolgálati gépkocsik képviselők általi használata,

                                       —

                                       a képviselői irodák bútorzata,

                                       —

                                       informatikai és telekommunikációs eszközök biztosítása a képviselők számára,

                                       —

                                       irodaszerek biztosítása a képviselők számára,

                                       —

                                       a képviselőknek és képviselőcsoportoknak a Parlament tájékoztatási irodáiban biztosított irodahelyiségek használata,

                                       —

                                       a képviselők adományként vagy hagyatékként valamely intézménynek, szervezetnek, vagy alapítványnak átadott irattári anyagainak kezelése,

                                       —

                                       a parlamenti ciklus ideje alatt mandátumuk végére érő képviselők brüsszeli vagy strasbourgi irodáiban található személyes használati tárgyai szállításának módja származási országukba,

                                       —

                                       szolgálati kerékpárok használata,

                                       —

                                       a képviselők számára biztosított nyelvtanfolyamok és informatikai tanfolyamok,

                                       —

                                       az egészségügyi szolgálat által nyújtott szolgáltatások igénybevétele.”.

               18.

               A 78. cikk a következőképpen módosul:

                           a)

                           Az (1) bekezdést el kell hagyni;

                           b)

                           A (3) bekezdés helyébe a következő szöveg lép:
                           „(3)   A 43. cikk d) pontjától eltérve, a 2008. július 1. előtt közvetlenül vagy közvetve a képviselők családtagjaival kötött szerződéseket a statútum hatálybalépését követő parlamenti ciklus idejének megfelelő átmeneti időszakra fenn lehet tartani, feltéve, hogy az érintettek teljes mértékben eleget tettek a rájuk vonatkozó adózási és társadalombiztosítási kötelezettségeknek.
                           A képviselők az ilyen közvetlenül vagy közvetett módon kötött szerződéseket kötelesek részletesen feltüntetni pénzügyi érdekeltségeikre vonatkozó nyilatkozatukban.”.

         2. cikk
   (1)   Ez a határozat az Európai Unió Hivatalos Lapjában való kihirdetését követő napon lép hatályba.
   (2)   Ezt a határozatot az alábbi rendelkezések kivételével ugyanattól a naptól kell alkalmazni:

               a)

               Az 1. cikk (1) bekezdésének a) pontja, a 13. cikk, a 15. cikk a) pontja és a 18 cikk b) pontja, amelyeket 2009. július 14-től kell alkalmazni;

               b)

               Az 1. cikk (4) bekezdésének a) pontja (amennyiben az az alkalmazási szabályok 14. cikkének a) pontjára vonatkozik), a 10. cikk a) és b) pontja (amennyiben az az alkalmazási szabályok 22. cikkének (2a) és (2c) bekezdésére vonatkozik), a 11. cikk (amennyiben az az alkalmazási szabályok 23. cikkének (2) bekezdésére vonatkozik), valamint a 12., 14. és 16. cikk, amelyeket 2010. január 1-jétől kell alkalmazni.

      (1)  Az Európai Parlament 2005. szeptember 28-i 2005/EK, Euratom határozata az európai parlamenti képviselők statútumának elfogadásáról (HL L 262., 2005.10.7., 1. o.).

      (2)  Az Európai Parlament Elnökségének 2008. május 19-i és július 9-i határozata az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).

      (3)  A Tanács 1296/2009/EU, Euratom rendelete (2009. december 23.) az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2009. július 1-jétől kezdődő hatállyal történő kiigazításáról (HL L 348., 2009.12.29., 10. o.).

      (4)  Az Európai Közösségek tisztviselőinek munkahelyi baleset- és betegségbiztosítására vonatkozó közös szabályok, amelyeket valamennyi intézmény elfogadott (közös megállapodásukat az Európai Közösségek Bíróságának elnöke 2005. november 24-én nyilvántartásba vette), és amelyekre Európai Közösségek tisztviselőinek személyzeti szabályzatáról, egyéb alkalmazottainak alkalmazási feltételeiről, valamint a Bizottság tisztviselőire ideiglenesen alkalmazandó különleges intézkedések bevezetéséről szóló, 1968. február 29-i 259/68/EGK, Euratom, ESZAK tanácsi rendelet 72. cikke utal (HL L 56., 1968.3.4., 1. o.).

      (5)  Az orvosi költségek visszatérítésére vonatkozó általános végrehajtási utasítások bevezetéséről szóló 2007. július 2-i bizottsági határozat.

      (6)  HL L 56., 1968.3.4., 1. o.”;


title: A Politikai és Biztonsági Bizottság EUJUST LEX/1/2009 határozata ( 2009. július 3. ) az Európai Unió integrált iraki jogállamiság-missziója, az EUJUST LEX misszióvezetőjének kinevezéséről

text:
               4.8.2009

               HU

               Az Európai Unió Hivatalos Lapja

               L 202/82

      A POLITIKAI ÉS BIZTONSÁGI BIZOTTSÁG EUJUST LEX/1/2009 HATÁROZATA

   (2009. július 3.)
   az Európai Unió integrált iraki jogállamiság-missziója, az EUJUST LEX misszióvezetőjének kinevezéséről
   (2009/596/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke harmadik bekezdésére,
   tekintettel az Európai Unió integrált iraki jogállamiság-missziójáról (EUJUST LEX) szóló, 2009. június 11-i 2009/475/KKBP tanácsi együttes fellépésre (1) és különösen annak 9. cikke (2) bekezdésére,
   mivel:

               (1)

               A Tanács 2009. június 11-én elfogadta az Európai Unió integrált iraki jogállamiság-missziójáról (EUJUST LEX) szóló 2009/475/KKBP együttes fellépést. Az együttes fellépés 2010. június 30-án hatályát veszti.

               (2)

               A 2009/475/KKBP együttes fellépés 9. cikkének (2) bekezdése felhatalmazza a Politikai és Biztonsági Bizottságot, hogy a misszióvezető kinevezésére vonatkozóan határozatokat hozzon.

               (3)

               Az EUJUST LEX misszióvezetőjévé a 2009. december 31-ig tartó időszakra Stephen WHITE-ot kell kinevezni,

         A KÖVETKEZŐKÉPPEN HATÁROZOTT:
   1. cikk
   A Politikai és Biztonsági Bizottság Stephen WHITE-ot nevezi ki az Európai Unió integrált iraki jogállamiság-missziója, az EUJUST LEX misszióvezetőjévé 2009. július 1-jei hatállyal.
   2. cikk
   Ez a határozat az elfogadásának napján lép hatályba.
   A határozat 2009. december 31-ig alkalmazandó.

      Kelt Brüsszelben, 2009. július 3-án.

            a Politikai és Biztonsági Bizottság részéről

            az elnök

         O. SKOOG

      (1)  HL L 156., 2009.6.19., 57. o.


title: A tagállamok kormányainak képviselői által elfogadott határozat (1977. április 5.) a Számvevőszék ideiglenes elhelyezéséről

text:
Fontos jogi nyilatkozat

|

41977D0323

Hivatalos Lap L 104 , 28/04/1977 o. 0040 - 0040

		A tagállamok kormányainak képviselői által elfogadott határozat(1977. április 5.)a Számvevőszék ideiglenes elhelyezéséről(77/323/EGK, Euratom, ESZAK)A TAGÁLLAMOK KORMÁNYAINAK KÉPVISELŐI,tekintettel az Európai Közösségek egységes Tanácsának és egységes Bizottságának létrehozásáról szóló szerződésre, és különösen annak 37. cikkére,tekintettel a tagállamok kormányainak képviselői által elfogadott, a Közösségek egyes intézményei és szervezeti egységei ideiglenes elhelyezéséről szóló, 1965. április 8-i határozatra [1], és különösen annak 10. cikkére,tekintettel a Bizottság véleményére;mivel az Európai Szén- és Acélközösséget létrehozó szerződés 77. cikke, az Európai Gazdasági Közösséget létrehozó szerződés 216. cikke és az Európai Atomenergia-közösséget létrehozó szerződés 189. cikke alkalmazásának sérelme nélkül intézkedéseket kell tenni az Európai Közösségeket létrehozó szerződések és az Európai Közösségek egységes Tanácsának és egységes Bizottságának létrehozásáról szóló szerződés egyes pénzügyi rendelkezéseinek módosításáról szóló, 1975. július 22-i szerződés által felállított Számvevőszék ideiglenes munkahelyével kapcsolatban,A KÖVETKEZŐKÉPPEN HATÁROZTAK:1. cikkA Számvevőszéket Luxembourgba helyezik, amely a tagállamok kormányainak képviselői által elfogadott, a Közösségek egyes intézményei és szervezeti egységei ideiglenes elhelyezéséről szóló, 1965. április 8-i határozat értelmében ideiglenes munkahely.2. cikkEz a határozat ugyanazon a napon lép hatályba, mint az Európai Közösségeket létrehozó szerződések és az Európai Közösségek egységes Tanácsának és egységes Bizottságának létrehozásáról szóló szerződés egyes pénzügyi rendelkezéseinek módosításáról szóló, 1975. július 22-i szerződés.Kelt Luxembourgban, 1977. április 5-én.az elnökD. Owen[1] HL L 152., 1967.7.13., 18. o.--------------------------------------------------


title: Az Európai Parlament Elnökségének határozata ( 2011. március 23. és 2011. november 14. ) az európai parlamenti képviselők statútumának alkalmazási szabályainak módosításáról

text:
               16.11.2011

               HU

               Az Európai Unió Hivatalos Lapja

               C 335/12

         AZ EURÓPAI PARLAMENT ELNÖKSÉGÉNEK HATÁROZATA
   (2011. március 23. és 2011. november 14.)
   az európai parlamenti képviselők statútumának alkalmazási szabályainak módosításáról
   2011/C 335/07
   AZ EURÓPAI PARLAMENT ELNÖKSÉGE,
   tekintettel az Európai Unió működéséről szóló szerződésre és különösen annak 223. cikke (2) bekezdésére,
   tekintettel az európai parlamenti képviselők statútumára (1),
   tekintettel az Európai Parlament eljárási szabályzatának 8. és 23. cikkére,
   mivel:

               (1)

               Amennyiben a képviselők taxit vesznek igénybe a Parlament munkahelyein azokon a heteken, amikor az Európai Parlament nem folytat semmilyen hivatalos tevékenységet, a viteldíjat a rendes munkaheteken igénybe vett taxiszolgáltatással azonos módon kell visszatéríteni.

               (2)

               Amennyiben a képviselők az Európai Unió területén kívül vesznek részt hivatalos tevékenységben, gyakran előfordul, hogy vízumköltségeiket és kapcsolódó költségeiket maguknak kell fedezniük. Mivel ezek a költségek hivatalos ügyekhez kapcsolódóan merülnek fel, helyénvaló lenne, ha megtérítenék azokat a képviselők számára, feltéve, hogy benyújtják a szükséges igazoló dokumentumokat. A szabályok erről szóló módosítását 2012. január 1-jétől kell alkalmazni annak biztosítása érdekében, hogy egy adott év során tett valamennyi utazással kapcsolatban azonos elbírálás érvényesüljön.

               (3)

               A hivatalos utak folyamán felmerülő bizonyos körülmények esetén a képviselők jogosultak a hazautaztatásuk során felmerülő költségeik megtérítésére. Figyelembe véve, hogy a hazautaztatásnak is lehetnek járulékos költségei, helyénvaló lenne rendelkezni ezeknek a költségeknek a megtérítéséről is. E kötelezettség teljesítése érdekében a Parlamentnek biztosítást kell kötnie. A biztosítási kötvénynek a vonatkozó rendelkezés alkalmazása napján kell hatályba lépnie.

               (4)

               Amennyiben az adott tagállamban működő bevett gyakorlattal összhangban a képviselők úgy döntöttek, hogy a jogszabályban meghatározott minimumnál magasabb összegű végkielégítést fizetnek helyi asszisztenseiknek, akkor a vonatkozó költségek fedezése céljából utasíthatják kifizetőhelyüket, hogy a parlamenti asszisztensi juttatásból különítsen el pénzeszközöket és vigye át azokat a következő pénzügyi évekre, amennyiben bizonyos feltételek teljesülnek. Helyénvaló lenne, ha e határozat vonatkozó rendelkezése 2009. július 14-től lenne alkalmazandó,

         ELFOGADTA EZT A HATÁROZATOT:
   1. cikk
   Az európai parlamenti képviselők statútumának alkalmazási szabályai (2) a következőképpen módosulnak:

               1.

               A 22. cikk (2a) bekezdésének helyébe a következő szöveg lép:
               „2a.   Amennyiben a képviselő olyan héten utazik a Parlament egyik munkahelyére, amikor az Európai Parlament nem folytat semmilyen hivatalos tevékenységet, az egyéb útiköltségek megtérítése az útiköltségekre – beleértve az európai parlamenti képviselők hivataligépkocsi-használatára vonatkozó elnökségi szabályokban meghatározott keretben a taxi viteldíjakat is – és a szállodai költségekre korlátozódik.”;

               2.

               a 24. cikk (3) bekezdése a következő ponttal egészül ki:

                           „ba)

                           a vízumköltségek és kapcsolódó költségek megtérítése az igazoló dokumentumok bemutatása esetén.”;

               3.

               A 29. cikk a következőképpen módosul:

                           a)

                           a cím helyébe a következő szöveg lép:
                           „Segítségnyújtás a képviselők részére hivatalos utak során”;

                           b)

                           az (1) bekezdés helyébe a következő szöveg lép:
                           „1.   Amennyiben a képviselő a 10. cikk (1) bekezdésének a) pontja, (2) bekezdése vagy (2a) bekezdése szerinti hivatalos út folyamán súlyosan megbetegszik vagy balesetet szenved, vagy váratlan körülmények áldozata lesz, amely folytán nem képes az utazást zavartalanul folytatni, jogosult a Parlament részéről nyújtott segítségre. Ez a segítségnyújtás kiterjed a hazautaztatás megszervezésére és a járulékos költségek viselésével kapcsolatos felelősség vállalására. A képviselő vagy adott esetben annak képviselője a hazautaztatást a Parlament munkahelyeinek egyikére vagy az állandó tartózkodási helyére igényelheti.”;

                           c)

                           a (3) bekezdés helyébe a következő szöveg lép:
                           „3.   A Parlament segítségnyújtási kötelezettségeinek biztosítás formájában tesz eleget. Az (1) és (2) bekezdésben említett képviselői jogosultságokat a biztosítási kötvényben meghatározott feltételeknek megfelelően gyakorolják.”;

                           d)

                           a cikk a következő bekezdéssel egészül ki:
                           „4.   A biztosítási kötvény többek között a következő segítségnyújtás költségeinek fedezését foglalja magában:

                                       —

                                       segítségnyújtás a képviselő súlyos betegsége, balesete és halála esetén,

                                       —

                                       segítségnyújtás és soron kívüli hazautaztatás természeti katasztrófa, súlyos zavargások, valamint a képviselő családjában bekövetkezett súlyos megbetegedés, baleset és haláleset esetén,

                                       —

                                       logisztikai és ügyintézési segítségnyújtás dokumentumok elvesztése és ellopása esetén,

                                       —

                                       segítségnyújtás a képviselő ellen indított bírósági eljárás esetén,

                                       —

                                       kiegészítő élet- és rokkantsági biztosítás (fennmaradó egyenleg).”;

               4.

               A 40. cikk a következő bekezdéssel egészül ki:
               „5.   Egy munkaszerződés megszűnésével kapcsolatos, az 1–4. bekezdések értelmében nem megtéríthető költségek fedezése céljából a képviselők utasíthatják kifizetőhelyüket, hogy a 33. cikk (4) bekezdésében említett összegből különítsen el pénzeszközöket és vigye át azokat a következő pénzügyi évekre, amennyiben az alábbi feltételek teljesülnek:

                           a)

                           a képviselő megfelelő írásos dokumentációval bizonyította, hogy az Európai Parlamenten kívül és európai parlamenti képviselők részvétele nélkül azon ágazaton belül, amelyhez a munkaszerződés kapcsolódik, működik egy bevett gyakorlat, amely szerint a jogszabályban meghatározott minimumon felüli végkielégítéseket fizetnek;

                           b)

                           az a) pontban meghatározott gyakorlatnak megfelelő végkielégítési összegeket a helyi asszisztens munkaszerződése tartalmazza. A szerződés szerinti összegek semmilyen körülmények között nem haladhatják meg a foglalkoztatási évenként számolt egy-egy havi jövedelmet;

                           c)

                           az elkülönített összegeket a 39. cikk szerinti éves elszámolási eljárás során alkalmazottankénti bontásban jelentik be. A kifizetőhely külön bankszámlát nyit a pénzeszközök számára és az elszámoláshoz évente bankszámlakivonatot nyújt be. A kifizetőhely minden pénzügyi évben csak az aktuális parlamenti ciklus kezdetétől az adott pénzügyi év végéig, vagy ha a szerződés abban az évben lejár, a szerződés lejártáig tartó foglalkoztatási időszakoknak megfelelő összegeket különíthet el. Az elkülönített összegek után kapott kamatokat az éves elszámolási eljárás idején jelentik be. A többlet- vagy fel nem használt összegeket évente és az adott munkaszerződés lejártakor visszatérítik a Parlamentnek.”

         2. cikk
   (1)   Ez a határozat az Európai Unió Hivatalos Lapjában való kihirdetését követő napon lép hatályba.
   (2)   Ezt a határozatot az alábbi rendelkezések kivételével ugyanettől a naptól kell alkalmazni:

               a)

               az 1. cikk 2. pontját 2012. január 1-jétől kell alkalmazni;

               b)

               az 1. cikk 4. pontját 2009. július 14-től kell alkalmazni.

      (1)  Az Európai Parlament 2005. szeptember 28-i 2005/684/EK, Euratom határozata az európai parlamenti képviselők statútumának elfogadásáról (HL L 262., 2005.10.7., 1. o.).

      (2)  Az Európai Parlament Elnökségének határozata (2008. május 19. és július 9.) az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).


title: A Tanács 2012/326/KKBP határozata ( 2012. június 25. ) az Európai Unió dél-kaukázusi és a grúziai válság ügyével megbízott különleges képviselője megbízatásának meghosszabbításáról

text:
               26.6.2012

               HU

               Az Európai Unió Hivatalos Lapja

               L 165/53

         A TANÁCS 2012/326/KKBP HATÁROZATA
   (2012. június 25.)
   az Európai Unió dél-kaukázusi és a grúziai válság ügyével megbízott különleges képviselője megbízatásának meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 31. cikke (2) bekezdésére és 33. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2011. augusztus 25-én elfogadta a 2011/518/KKBP határozatot (1), amely Philippe LEFORT-t nevezte ki az Európai Unió dél-kaukázusi és a grúziai válság ügyével megbízott különleges képviselőjévé (EUKK). Az EUKK megbízatása 2012. június 30-án lejár.

               (2)

               Az EUKK megbízatását további 12 hónapra meg kell hosszabbítani.

               (3)

               Az EUKK megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a Szerződés 21. cikkében meghatározott célkitűzések megvalósítását,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   A Tanács 2013. június 30-ig meghosszabbítja a Philippe LEFORT-nak, mint a dél-kaukázusi és a grúziai válság ügyével megbízott EUKK-nak adott megbízatást. Az EUKK megbízatása hamarabb is megszüntethető, amennyiben a Tanács az Unió külügyi és biztonságpolitikai főképviselőjének (főképviselő) javaslatára így határoz.
   2. cikk
   Politikai célkitűzések
   Az EUKK megbízatása az Európai Unió dél-kaukázusi politikai célkitűzésein alapul, beleértve az Európai Tanács 2008. szeptember 1-jén Brüsszelben tartott rendkívüli ülésén elfogadott következtetésekben és a 2008. szeptember 15-i és 2012. február 27-i tanácsi következtetésekben meghatározott célkitűzéseket. E célkitűzések közé tartoznak az alábbiak:

               a)

               a már meglévő mechanizmusokkal, többek között az Európai Biztonsági Együttműködés Szervezetével (EBESZ) és annak minszki csoportjával együttműködésben a konfliktusok megakadályozása és a békés konfliktusrendezéshez való hozzájárulás a régióban, beleértve a grúziai és a hegyi karabahi válságot (a menekültek és a belső menekültek visszatérésének elősegítésével és egyéb megfelelő eszközökkel), továbbá e rendezésnek a nemzetközi jog elveivel összhangban történő végrehajtásának támogatása;

               b)

               konstruktív kapcsolatok kialakítása a régió tekintetében érdekelt főbb szereplőkkel;

               c)

               az Örményország, Azerbajdzsán és Grúzia, valamint adott esetben a velük szomszédos országok közötti további együttműködés ösztönzése és támogatása;

               d)

               a régión belüli uniós szerepvállalás hatékonyságának és ismertségének növelése.

         3. cikk
   Megbízatás
   A politikai célkitűzések megvalósítása érdekében az EUKK megbízatása a következő:

               a)

               kapcsolatok kialakítása a régióbeli kormányokkal, parlamentekkel, egyéb politikai kulcsszereplőkkel, valamint igazságszolgáltatási szervekkel és civil társadalommal;

               b)

               a térségbeli országok ösztönzése a közös érdekű regionális témák – úgymint a közös biztonsági fenyegetések, a terrorizmus elleni küzdelem, a tiltott kereskedelem és a szervezett bűnözés – terén való együttműködésre;

               c)

               a konfliktusok békés, a nemzetközi jog elveivel összhangban történő rendezéséhez való hozzájárulás és e rendezés megvalósításának megkönnyítése az Egyesült Nemzetek Szervezetével, az EBESZ és annak minszki csoportjával szoros együttműködésben;

               d)

               a grúziai válsággal kapcsolatban:

                           i.

                           a 2008. augusztus 12-i rendezési tervek 6. pontja és a 2008. szeptember 8-i végrehajtási intézkedések szerinti nemzetközi tárgyalások („genfi nemzetközi tárgyalások”) előkészítésében való közreműködés, mely tárgyalások főbb témái többek között a térség biztonságát és stabilitását szolgáló intézkedések, a menekültek és belső menekültek problémája nemzetközileg elismert elvek alapján, valamint a felek kölcsönös megállapodása alapján bármilyen egyéb kérdés;

                           ii.

                           közreműködés az Unió álláspontjának kialakításában és annak az EUKK szintjén történő képviselete az i. pontban említett tárgyalások során; valamint

                           iii.

                           a 2008. augusztus 12-i rendezési tervek és a 2008. szeptember 8-i végrehajtási intézkedések végrehajtásának előmozdítása;

               e)

               bizalomépítő intézkedések kialakításának és végrehajtásának elősegítése;

               f)

               szükség esetén segítségnyújtás egy lehetséges konfliktusrendezés végrehajtásában való uniós közreműködés előkészítéséhez;

               g)

               a régió tekintetében érintett főbb szereplőkkel az Unió által folytatott párbeszéd fokozása;

               h)

               segítségnyújtás az Unió részére a Dél-Kaukázusra vonatkozó átfogó politika továbbfejlesztésében;

               i)

               az e cikkben említett tevékenységek keretében közreműködés az Unió emberi jogi politikájának és az emberi jogokra vonatkozó uniós iránymutatásoknak a végrehajtásában, különös tekintettel a konfliktus sújtotta térségekben élő gyermekek és nők helyzetére, elsősorban az e kérdést érintő fejlemények megfigyelése és kezelése révén.

         4. cikk
   A megbízatás végrehajtása
   (1)   Az EUKK felel a megbízatásnak a főképviselő felügyelete melletti végrehajtásáért.
   (2)   A Politikai és Biztonsági Bizottság (PBB) kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ) és annak megfelelő szervezeti egységeivel.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2012. július 1-jétől2013. június 30-ig terjedő időszakra 2 000 000 EUR.
   (2)   Az (1) bekezdésben meghatározott összegből finanszírozott kiadások 2012. július 1-jétől számolhatók el. A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadást elszámol a Bizottságnak.
   6. cikk
   A csoport létrehozása és összetétele
   (1)   Az EUKK megbízatása és a rendelkezésre álló megfelelő pénzügyi eszközök keretein belül az EUKK felel csoportjának létrehozásáért. A csoportnak rendelkeznie kell a megbízatás által megkívánt, a meghatározott politikai kérdésekre vonatkozó szakértelemmel. Az EUKK folyamatosan és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az Európai Külügyi Szolgálat (EKSZ) javaslatot tehetnek olyan alkalmazottak kirendelésére, akik az EUKK-t munkájában segítik. Az ilyen kirendelt alkalmazottak javadalmazását az érintett tagállam, az Unió érintett intézménye, illetve az EKSZ fedezi. A tagállamok által az uniós intézményekhez kirendelt szakértőket is ki lehet helyezni az EUKK-hoz. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő állam, a küldő uniós intézmény vagy az EKSZ közigazgatási fennhatósága alatt marad, és az EUKK megbízatásának érdekében jár el és végzi feladatát.
   7. cikk
   Az EUKK és személyzete részére biztosított kiváltságok és mentességek
   Az EUKK küldetésének és az EUKK alkalmazottai feladatának elvégzéséhez és a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó féllel/felekkel kell megállapodni. Ehhez a tagállamok és a Bizottság minden szükséges támogatást megad.
   8. cikk
   Az EU-minősített adatok biztonsága
   Az EUKK és az EUKK csoportjának tagjai tiszteletben tartják az EU-minősített adatok védelmét szolgáló biztonsági szabályokról szóló, 2011. március 31-i 2011/292/EU tanácsi határozatban (2) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság és a Tanács Főtitkársága biztosítja, hogy az EUKK minden lényeges információhoz hozzáférjen.
   (2)   A térségben működő uniós küldöttségek és/vagy a tagállamok adott esetben logisztikai segítséget nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően – a megbízatásával és a hatáskörébe tartozó földrajzi terület biztonsági helyzetével összhangban, az EUKK közvetlenül az irányítása alá tartozó állomány biztonsága érdekében meghoz minden ésszerű és megvalósítható intézkedést, elsősorban az alábbiakat:

               a)

               az adott misszióra vonatkozó biztonsági terv kidolgozása az EKSZ iránymutatása alapján, amely többek között a misszióra vonatkozó fizikai, szervezeti és eljárási biztonsági intézkedéseket tartalmaz, szabályozza az állománynak a misszió területére való biztonságos bejutását és a misszió területén belüli biztonságos mozgását, továbbá kiterjed a biztonsági események kezelésére, valamint tartalmazza a vészhelyzeti intézkedési és a misszió evakuálási tervét;

               b)

               annak biztosítása, hogy az Unión kívül telepített teljes állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az EUKK csoportjának az Unión kívül telepítendő valamennyi tagja – beleértve a szerződéssel alkalmazott helyi személyi állományt is – a misszió területére való érkezése előtt vagy érkezésekor megfelelő, a misszió területének az EKSZ által megállapított kockázati minősítéséhez igazodó biztonsági képzésben részesüljön;

               d)

               annak biztosítása, hogy a rendszeres biztonsági értékeléseket követően tett valamennyi ajánlást végrehajtsák, és – az elért eredményekről és a megbízatás végrehajtásáról szóló jelentések keretében – az ajánlások végrehajtásáról és az egyéb biztonsági kérdésekről szóló írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   Az EUKK szóban és írásban rendszeresen jelentést tesz a PBB-nek és a főképviselőnek. Az EUKK szükség szerint a tanácsi munkacsoportoknak is jelentést tesz. A rendszeres írásbeli jelentéseket a COREU-hálózaton keresztül terjesztik. Az EUKK a PBB vagy a főképviselő ajánlására jelentést tehet a Külügyek Tanácsának.
   12. cikk
   Koordináció
   (1)   Az EUKK hozzájárul ahhoz, hogy az Unió fellépése egységes, következetes és hatékony legyen, és elősegíti annak biztosítását, hogy valamennyi uniós és tagállami eszközt koherens módon alkalmazzanak az Unió politikai céljainak megvalósítása érdekében. Az EUKK tevékenységeit össze kell hangolni a Bizottság tevékenységeivel. Az EUKK rendszeresen tájékoztatja a tagállamok külképviseleteit és az uniós képviseleteket.
   (2)   A helyszínen az EUKK szoros kapcsolatot tart fenn az Unió küldöttségeinek vezetőivel és a tagállamok külképviseleteinek vezetőivel, akik minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK az Unió grúziai delegációjának vezetőjével együttműködésben iránymutatást ad az Európai Unió grúziai megfigyelő missziója vezetőjének a helyi politikai helyzettel kapcsolatban. Az EUKK és Európai Unió grúziai megfigyelő missziójának a polgári műveleti parancsnoka szükség szerint konzultációt folytat egymással. Az EUKK a helyszínen jelen levő egyéb nemzetközi és regionális szereplőkkel is kapcsolatot tart fenn.
   13. cikk
   Felülvizsgálat
   E határozat végrehajtását, valamint annak az Unió egyéb kezdeményezéseivel való összhangját rendszeresen felül kell vizsgálni. Az EUKK 2012. december végéig az elért eredményekről szóló jelentést, a megbízatás végén pedig a megbízatás teljesítéséről szóló átfogó jelentést nyújt be a Tanácsnak, a főképviselőnek és a Bizottságnak.
   14. cikk
   Hatálybalépés
   Ez a határozat az elfogadásának napján lép hatályba.

      Kelt Luxembourgban, 2012. június 25-én.

            a Tanács részéről

            az elnök

         C. ASHTON

      (1)  HL L 221., 2011.8.27., 5. o.

      (2)  HL L 141., 2011.5.27., 17. o.


title: 2014/298/EU: A Bizottság határozata ( 2014. május 22. ) az Unió, valamint a Kínai Népköztársaság Makaói Különleges Közigazgatási Területe, az Albán Köztársaság, Srí Lanka Demokratikus Szocialista Köztársaság, az Oroszországi Föderáció, a Montenegrói Köztársaság, a Szerb Köztársaság, Bosznia-Ηercegovina, Macedónia Volt Jugoszláv Köztársaság, a Moldovai Köztársaság, a Pakisztáni Iszlám Köztársaság és Grúzia között létrejött visszafogadási megállapodások Írországra történő alkalmazásának megerősítéséről

text:
               23.5.2014

               HU

               Az Európai Unió Hivatalos Lapja

               L 155/22

         A BIZOTTSÁG HATÁROZATA
   (2014. május 22.)
   az Unió, valamint a Kínai Népköztársaság Makaói Különleges Közigazgatási Területe, az Albán Köztársaság, Srí Lanka Demokratikus Szocialista Köztársaság, az Oroszországi Föderáció, a Montenegrói Köztársaság, a Szerb Köztársaság, Bosznia-Ηercegovina, Macedónia Volt Jugoszláv Köztársaság, a Moldovai Köztársaság, a Pakisztáni Iszlám Köztársaság és Grúzia között létrejött visszafogadási megállapodások Írországra történő alkalmazásának megerősítéséről

      (2014/298/EU)

   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 331. cikke (1) bekezdésére,
   mivel:

               (1)

               Az Unió visszafogadási megállapodásokat kötött a Kínai Népköztársaság Makaói Különleges Közigazgatási Területével a 2004/424/EK tanácsi határozat (1) révén, az Albán Köztársasággal a 2005/809/EK tanácsi határozat (2) révén, Srí Lanka Demokratikus Szocialista Köztársasággal a 2005/372/EK tanácsi határozat (3) révén, az Oroszországi Föderációval a2007/341/EK tanácsi határozat (4) révén, a Montenegrói Köztársasággal a 2007/818/EK tanácsi határozat (5) révén, a Szerb Köztársasággal a 2007/819/EK tanácsi határozat (6) révén, Bosznia-Ηercegovinával a 2007/820/EK tanácsi határozat (7) révén, Macedónia Volt Jugoszláv Köztársasággal a 2007/817/EK tanácsi határozat (8) révén, a Moldovai Köztársasággal a 2007/826/EK tanácsi határozat (9) révén, a Pakisztáni Iszlám Köztársasággal a 2010/649/EU tanácsi határozat (10) révén és Grúziával a 2011/118/EU tanácsi határozat (11) révén.

               (2)

               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyv 1. és 2. cikkével összhangban, Írország nem vett részt az egyes visszafogadási megállapodások megkötéséről szóló határozatok elfogadásában, ezért azok rá nézve nem voltak kötelezők és alkalmazandók.

               (3)

               A fenti jegyzőkönyv 4. cikkével összhangban Írország 2013. december 11-én kelt levelével értesítette a Bizottságot azon szándékáról, hogy elfogadja és magára nézve kötelezőnek tekinti a fenti megállapodásokat.

               (4)

               A Bizottságnak írásban értesítenie kell az érintett harmadik országokat Írország azon döntéséről, hogy csatlakozik a megállapodásokhoz,

         ELFOGADTA EZT A HATÁROZATOT:
   1. cikk
   Az Unió által kötött alábbi visszafogadási megállapodásokat e határozattal összhangban alkalmazni kell Írországra:

               a)

               a 2004/424/EK határozattal kötött megállapodás a Kínai Népköztársaság Makaói Különleges Közigazgatási Területével;

               b)

               a 2005/809/EK határozattal kötött megállapodás az Albán Köztársasággal;

               c)

               a 2005/372/EK határozattal kötött megállapodás Srí Lanka Demokratikus Szocialista Köztársasággal;

               d)

               a 2007/341/EK határozattal kötött megállapodás az Oroszországi Föderációval;

               e)

               a 2007/818/EK határozattal kötött megállapodás a Montenegrói Köztársasággal;

               f)

               a 2007/819/EK határozattal kötött megállapodás a Szerb Köztársasággal;

               g)

               a 2007/820/EK határozattal kötött megállapodás Bosznia-Ηercegovinával;

               h)

               a 2007/817/EK határozattal kötött megállapodás Macedónia Volt Jugoszláv Köztársasággal;

               i)

               a 2007/826/EK határozattal kötött megállapodás a Moldovai Köztársasággal;

               j)

               a 2010/649/EU határozattal kötött megállapodás a Pakisztáni Iszlám Köztársasággal;

               k)

               a 2011/118/EU határozattal kötött megállapodás Grúziával.

         2. cikk
   A Bizottság értesíti az 1. cikkben említett megállapodásokban részes összes harmadik államot, hogy az adott harmadik országgal kötött megállapodást alkalmazni kell Írországra.
   Minden egyes megállapodás azon napot követő második hónap első napjától alkalmazandó Írországra, amikor az érintett harmadik ország az értesítést megkapta.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2014. május 22-én.

            a Bizottság részéről

            az elnök

         José Manuel BARROSO

      (1)  A Tanács 2004. április 21-i 2004/424/EK határozata az Európai Közösség és a Makaó Különleges Közigazgatási Terület közötti, az engedély nélkül tartózkodó személyek visszafogadásáról szóló megállapodás megkötéséről (HL L 143., 2004.4.30., 97. o.).

      (2)  A Tanács 2005. november 7-i 2005/809/EK határozata az Európai Közösség és az Albán Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 304., 2005.11.23., 14. o.).

      (3)  A Tanács 2005. március 3-i 2005/372/EK határozata az Európai Közösség és a Srí Lanka Demokratikus Szocialista Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 124., 2005.5.17., 41. o.).

      (4)  A Tanács 2007. április 19-i 2007/341/EK határozata az Európai Közösségek és az Orosz Föderáció közötti, visszafogadásról szóló megállapodás megkötéséről (HL L 129., 2007.5.17., 38. o.).

      (5)  A Tanács 2007. november 8-i 2007/818/EK határozata az Európai Közösség és a Montenegrói Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 334., 2007.12.19., 25. o.).

      (6)  A Tanács 2007. november 8-i 2007/819/EK határozata az Európai Közösség és a Szerb Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 334., 2007.12.19., 45. o.).

      (7)  A Tanács 2007. november 8-i 2007/820/EK határozata az Európai Közösség és Bosznia és Hercegovina közötti, az engedély nélkül tartózkodó személyek visszafogadásáról szóló megállapodás megkötéséről (HL L 334., 2007.12.19., 65. o.).

      (8)  A Tanács 2007. november 8-i 2007/817/EK határozata az Európai Közösség és Macedónia Volt Jugoszláv Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 334., 2007.12.19., 1. o.).

      (9)  A Tanács 2007. november 22-i 2007/826/EK határozata az Európai Közösség és a Moldovai Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 334., 2007.12.19., 148. o.).

      (10)  A Tanács 2010. október 7-i 2010/649/EU határozata az Európai Közösség és a Pakisztáni Iszlám Köztársaság közötti, az engedély nélkül tartózkodó személyek visszafogadásáról szóló megállapodás megkötéséről (HL L 287., 2010.11.4., 50. o.).

      (11)  A Tanács 2011. január 18-i 2011/118/EU határozata az Európai Unió és Grúzia közötti, az engedély nélkül tartózkodó személyek visszafogadásáról szóló megállapodás megkötéséről (HL L 52., 2011.2.25., 45. o.).


title: A Tanács (EU) 2016/1860 határozata (2016. október 17.) a Régiók Bizottságának az Olasz Köztársaság által javasolt két tagja és egy póttagja kinevezéséről

text:
               20.10.2016

               HU

               Az Európai Unió Hivatalos Lapja

               L 284/31

         A TANÁCS (EU) 2016/1860 HATÁROZATA
   (2016. október 17.)
   a Régiók Bizottságának az Olasz Köztársaság által javasolt két tagja és egy póttagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel az olasz kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot. 2015. december 16-án az (EU) 2015/2361 tanácsi határozattal (4) Antonio DECARO-t taggá nevezték ki Ignazio MARINO helyére, Andrea BALLARÈ-t pedig póttaggá Antonio DECARO helyére. 2016. április 21-én az (EU) 2016/643 tanácsi határozattal (5) Mauro D'ATTIS-t – új mandátummal – újonnan kinevezték a Régiók Bizottsága tagjává. 2016. szeptember 12-én az (EU) 2016/1670 tanácsi határozattal (6) Andrea BALLARÈ-t – új mandátummal – újonnan kinevezték a Régiók Bizottsága tagjává.

               (2)

               Mauro D'ATTIS és Antonio DECARO hivatali idejének lejártát követően a Régiók Bizottsága két tagjának helye megüresedett.

               (3)

               Andrea BALLARÈ-nak a Régiók Bizottsága tagjává történő kinevezését követően egy póttag helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Mauro D'ATTIS, Consigliere del Comune di Brindisi (BR) (mandátumváltozás),

                           —

                           Andrea BALLARÈ, Consigliere del Comune di Novara (NO),

                     és

               b)

               póttagként:

                           —

                           Antonio DECARO, Sindaco del Comune di Bari (BA).

         2. cikk
   Ez a határozat az elfogadásának napján lép hatályba.

      Kelt Luxembourgban, 2016. október 17-én.

            a Tanács részéről

            az elnök

         L. SÓLYMOS

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).

      (4)  A Tanács 2015. december 16-i (EU) 2015/2361 határozata a Régiók Bizottsága egy olasz tagjának és egy olasz póttagjának kinevezéséről (HL L 331., 2015.12.17., 29. o.).

      (5)  A Tanács 2016. április 21-i (EU) 2016/643 határozata a Régiók Bizottságának az Olasz Köztársaság által javasolt egy tagja kinevezéséről (HL L 108., 2016.4.23., 35. o.)

      (6)  A Tanács 2016. szeptember 12-i (EU) 2016/1670 határozata a Régiók Bizottságának az Olasz Köztársaság által javasolt egy tagja és két póttagja kinevezéséről (HL L 249., 2016.9.16., 37. o.)


title: 2012/435/EU: A Tanács határozata ( 2012. július 24. ) az Európai Unió és Oroszország közötti, a nyersanyagokra kivetett kiviteli vámok bevezetéséről vagy növeléséről szóló megállapodás levélváltás formájában történő megkötéséről

text:
               27.7.2012

               HU

               Az Európai Unió Hivatalos Lapja

               L 200/2

         A TANÁCS HATÁROZATA
   (2012. július 24.)
   az Európai Unió és Oroszország közötti, a nyersanyagokra kivetett kiviteli vámok bevezetéséről vagy növeléséről szóló megállapodás levélváltás formájában történő megkötéséről
   (2012/435/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               A 2012/108/EU tanácsi határozatnak (1) megfelelően a nyersanyagokra kivetett kiviteli vámok bevezetéséről vagy növeléséről az Európai Unió és az Orosz Föderáció között levélváltás formájában létrejött megállapodást (a továbbiakban: megállapodás) 2011. december 16-án – feltételezve annak megkötését – aláírták.

               (2)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   Az Unió nevében ezennel jóváhagyják a nyersanyagokra kivetett kiviteli vámok bevezetéséről vagy növeléséről szóló, az Európai Unió és Oroszország között levélváltás formájában létrejött megállapodást (2).
   2. cikk
   A Tanács elnöke kijelöli azt a személy(eke)t, aki(k) az Unió nevében jogosult(ak) elvégezni a megállapodás szerinti értesítéseket annak kifejezésére, hogy az Unió a megállapodást magára nézve jogilag kötelező erejűnek ismeri el (3).
   3. cikk
   Ez a határozat elfogadásának napján lép hatályba.

      Kelt Brüsszelben, 2012. július 24-én.

            a Tanács részéről

            az elnök

         A. D. MAVROYIANNIS

      (1)  HL L 57., 2012.2.29., 52. o.

      (2)  A megállapodást az aláírásáról szóló határozattal együtt a HL L 57., 2012.2.29. lapszám 53. oldalán hirdették ki.

      (3)  A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.


title: 2006/881/KKBP A tagállamok kormányainak a Tanács keretében ülésező képviselői által elfogadott határozat ( 2006. november 30. ) az ideiglenes úti okmány létrehozásáról szóló 96/409/KKBP határozatnak a Bulgária és Románia Európai Unióhoz történő csatlakozásának figyelembevétele érdekében történő kiigazításáról

text:
               20.12.2006

               HU

               Az Európai Unió Hivatalos Lapja

               L 363/422

         A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI ÁLTAL ELFOGADOTT HATÁROZAT
   (2006. november 30.)
   az ideiglenes úti okmány létrehozásáról szóló 96/409/KKBP határozatnak a Bulgária és Románia Európai Unióhoz történő csatlakozásának figyelembevétele érdekében történő kiigazításáról
   (2006/881/KKBP)
   A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI,
   Mivel:
   Bulgária és Románia Európai Unióhoz történő csatlakozásának figyelembevétele érdekében az 1996. június 25-i 96/409/KKBP határozat (1) egyes kiigazításaira van szükség,
   A KÖVETKEZŐKÉPPEN HATÁROZTAK:
   1. cikk
   A 96/409/KKBP határozat a következőképpen módosul:

               a)

               az I. melléklet a következő szövegrésszel egészül ki a „PRÍLOHA I” kifejezést követően:
               „– ПРИЛОЖЕНИЕ 1 – ANEXA I”;

               b)

               az I. melléklet a következő szövegrésszel egészül ki az „EURÓPSKA ÚNIA” kifejezést követően:
               „, ЕВРОПЕЙСКИ СЪЮЗ, UNIUNEA EUROPEANĂ”;

               c)

               az I. melléklet a következő szövegrésszel egészül ki az „CESTOVNÝ PREUKAZ” kifejezést követően:
               „, ВРЕМЕНЕН ПАСПОРТ ЗА ЗАВРЪЩАНЕ В РЕПУБЛИКА БЪЛГАРИЯ, DOCUMENT DE CĂLĂTORIE PROVIZORIU”;

               d)

               az I. melléklet a következő szövegrésszel egészül ki az „ÚDAJE” kifejezést követően:
               „ЗАДЪЛЖИТЕЛНИ ДАННИ/GLOSAR”;

               e)

               az I. melléklet a következő szövegrésszel egészül ki a „(13) Pečiatka vydávajúceho” kifejezést követően:
               „(1) Фамилия (2) Име (3) Дата на раждане (4) Място на раждане (5) Ръст (6) Гражданство (7) Подпис на титуляра (8) За пътуване до – през (9) Валиден до (10) Дата на издаване (11) Регистрационен номер (12) Подпис на служителя (13) Печат на компетентния орган по издаването
               (1) Numele (2) Prenumele (3) Data naşterii (4) Locul naşterii (5) Talia (6) Cetăţenia (7) Semnătura titularului (8) Pentru o călătorie către – via (9) Data expirării (10) Data eliberării (11) Număr de înregistrare (12) Semnătura funcţionarului competent (13) Ştampila autorităţii emitente”;

               f)

               a III. melléklet (3) bekezdésében „az alábbiak szerint” kifejezést követő lista helyébe a következő lép:

                           „Belgium

                           =

                           B

                           –

                           [OOOOO]

                           Bulgária

                           =

                           BG

                           –

                           [OOOOO]

                           Cseh Köztársaság

                           =

                           CZ

                           –

                           [OOOOO]

                           Dánia

                           =

                           DK

                           –

                           [OOOOO]

                           Németország

                           =

                           D

                           –

                           [OOOOO]

                           Észtország

                           =

                           EE

                           –

                           [OOOOO]

                           Görögország

                           =

                           GR

                           –

                           [OOOOO]

                           Spanyolország

                           =

                           E

                           –

                           [OOOOO]

                           Franciaország

                           =

                           F

                           –

                           [OOOOO]

                           Írország

                           =

                           IRL

                           –

                           [OOOOO]

                           Olaszország

                           =

                           I

                           –

                           [OOOOO]

                           Ciprus

                           =

                           CY

                           –

                           [OOOOO]

                           Lettország

                           =

                           LV

                           –

                           [OOOOO]

                           Litvánia

                           =

                           LT

                           –

                           [OOOOO]

                           Luxemburg

                           =

                           L

                           –

                           [OOOOO]

                           Magyarország

                           =

                           HU

                           –

                           [OOOOO]

                           Málta

                           =

                           MT

                           –

                           [OOOOO]

                           Hollandia

                           =

                           NL

                           –

                           [OOOOO]

                           Ausztria

                           =

                           A

                           –

                           [OOOOO]

                           Lengyelország

                           =

                           PL

                           –

                           [OOOOO]

                           Portugália

                           =

                           P

                           –

                           [OOOOO]

                           Románia

                           =

                           RO

                           –

                           [OOOOO]

                           Szlovénia

                           =

                           SI

                           –

                           [OOOOO]

                           Szlovákia

                           =

                           SK

                           –

                           [OOOOO]

                           Finnország

                           =

                           FIN

                           –

                           [OOOOO]

                           Svédország

                           =

                           S

                           –

                           [OOOOO]

                           Egyesült Királyság

                           =

                           UK

                           –

                           [OOOOO]”.

         2. cikk
   Ez a határozat a Bolgár Köztársaság és Románia Európai Unióhoz történő csatlakozásáról szóló szerződés hatálybalépésének napjától és arra figyelemmel lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2006. november 30-án.

            a Tanács részéről

            az elnök

         L. HYSSÄLÄ

      (1)  HL L 168., 1996.7.6., 4. o. A 2003-as csatlakozási okmánnyal (HL magyar nyelvű különkiadás, 2003.9.23-i különszám) módosított határozat.